A Filippu Figari (1)

Gennargentu de nies est pienu
e custu coro est tottu poesia

Bramende forte su tempus serenu
cando subra sos montes su eranu
d’elvas devet bestire su terrenu.

Tue puru dês esser sempre sanu
cun visiones de arte gloriosa
comente Raffaello e Tizianu.

Ma, tra parentis, narami una cosa:
beru est, Filippu meu, su ch’intendo
chi t’has chircadu un’amabile isposa?

Domandendedi custu, non pretendo
de intrare in segretos e in amores
e sa domanda est licita, cumprendo;

Ma tue ischis chi sos cantadores
curren a donzi festa geniosa
cantende mutos caros che fiores

A su coro de isposas e de isposos.
Tue, est beru, e sabiu ti creo,
non cheres custos mutos noiosos

Chei su cantu de su cruculeo,
ma devias cumprender e pensare
cantu t’istimo e cantu t’amo eo.

E su poeta lassemus istare:
ma s’amigu chi meritat istima
devias nessi a issu calculare.

Però pro custu non ti tenzo prima:
ischis chi so de coru troppu bonu
e resto sempre s’amigu ’e prima.

Ma trunco custu longu chistionu
augurende a tie e a s’isposa
donzi bona fortuna e donzi donu.

No hapo in domo gravellu né rosa
de bos offrire cun solennidade
ma solu custa rima noiosa

Chi ti mando cun animu de frade.